บังคับคดีจี้สางหนี้นอกระบบ
บังคับคดีร่อนจดหมายเชิญเจ้าหนี้รายใหญ่กว่า 500 ราย ร่วมไกล่เกลี่ยหนี้ก่อนยึดทรัพย์ลูกหนี้ หากบิดพลิ้วส่งตรวจสอบฐานเจ้าหนี้นอกระบบ
5 พ.ค. 2560

บังคับคดีร่อนจดหมายเชิญเจ้าหนี้รายใหญ่กว่า 500 ราย ร่วมไกล่เกลี่ยหนี้ก่อนยึดทรัพย์ลูกหนี้ หากบิดพลิ้วส่งตรวจสอบฐานเจ้าหนี้นอกระบบน.ส.รื่นวดี สุวรรณมงคล อธิบดีกรมบังคับคดี เปิดเผยว่า เมื่อเร็วๆ นี้กรมบังคับคดีได้มอบหมายให้สำนักงานบังคับคดีทั่วประเทศรวบรวมรายชื่อเจ้าหนี้บุคคลธรรมดา พร้อมทั้งเชิญเจ้าหนี้เหล่านั้นเข้ามาร่วมไกล่เกลี่ยหนี้ในชั้นบังคับคดี จำนวน 516 คดี คิดเป็นทุนทรัพย์รวม 229.53 ล้านบาท นอกจากนี้ ยังได้ให้ผู้อำนวยการสำนักงานบังคับคดีทั่วประเทศไปพบปะเจ้าหนี้บุคคลธรรมดา เพื่อดำเนินการชี้แจงให้เข้าใจกระบวนการไกล่เกลี่ยหนี้ทั้งนี้ จากการตรวจสอบพบว่า เจ้าหนี้ส่วนบุคคลส่วนใหญ่จะมีการดำเนินคดีฟ้องร้องและบังคับคดีอยู่ใน อ.ภูเขียว จ.ชัยภูมิ และ จ.ราชบุรี ซึ่งเป็นที่หน้าสังเกตว่า เจ้าหนี้เพียงคนเดียวแต่มีบัญชีลูกหนี้ถูกฟ้องร้องบังคับคดีเป็นร้อยๆ ราย และกระจายไปในหลายจังหวัดน.ส.รื่นวดี กล่าวว่า ก่อนหน้านี้กรมบังคับคดีได้เคยทำหนังสือเชิญเจ้าหนี้เหล่านี้มาเจรจาไกล่เกลี่ยหนี้แล้ว หากส่งหนังสือครั้งนี้แล้วยังไม่มา กรมจะส่งผู้อำนวยการสำนักงานกรมบังคับคดีลงไปตรวจเยี่ยมหาเจ้าหนี้โดยตรง และถ้าหากยังติดต่อไม่ได้ ก็จะดำเนินการรวบรวมรายชื่อส่งข้อมูลให้กระทรวงมหาดไทยและหน่วยงานที่เกี่ยวข้องเพื่อตรวจสอบต่อไปว่า เจ้าหนี้ดังกล่าวเกี่ยวข้องกับเครือข่ายเจ้าหนี้นอกระบบหรือไม่"การเชิญเจ้าหนี้ส่วนบุคคลเข้ามาไกล่เกลี่ยหนี้นั้น ไม่ใช่เพื่อจะมาบังคับยกหนี้ให้กับลูกหนี้ แต่ต้องการให้เข้ามาเจรจาตกลงกัน เพื่อลูกหนี้จะได้ชำระหนี้ให้ถูกต้อง ไม่ต้องถูกยึดทรัพย์ ซึ่งจะเป็นการดีกับทั้งสองฝ่าย" น.ส.รื่นวดี กล่าวน.ส.รื่นวดี กล่าวว่า กรมบังคับคดีมีนโยบายที่จะไกล่เกลี่ยหนี้นอกระบบในชั้นบังคับคดี ซึ่งสอดคล้องกับนโยบายของภาครัฐที่มีเป้าหมายจะขจัดหนี้นอกระบบให้เป็นศูนย์ โดยผู้อำนวยการสำนักงานบังคับคดีแต่ละจังหวัดก็ร่วมเป็นอนุกรรมการในคณะอนุกรรมการไกล่เกลี่ยหนี้นอกระบบประจำจังหวัดอยู่แล้วนอกจากนี้ ยังมีนโยบายที่จะเร่งดำเนินการสะสางคดีความที่มีการค้างเกินกว่า 10 ปี ปัจจุบันมีอยู่จำนวน 12,880 เรื่อง ผลการดำเนินงานในรอบ 6 เดือนแรกของปีงบประมาณ 2560 ที่ผ่านมา สามารถสะสางคดีเก่าได้สำเร็จ 1,889 เรื่อง คิดเป็น 14.67% ของปริมาณคดีทั้งหมด หรือเฉลี่ยเดือนละ 315 เรื่อง และคาดว่าทั้งปีงบประมาณ 2560 จะสามารถสะสางคดีเก่าสำเร็จได้ 3,780 เรื่อง คิดเป็น 29.35%